Diari Oficial de la Generalitat Valenciana


Sumari del DOGV 9137, del 28-07-2021 (2021/8033)

ORDRE 11/2021, de 20 de juliol, de la Consellera d'Agricultura, Desenvolupament Rural, Emergència Climàtica i Transició Ecològica, per la qual s'aproven les bases reguladores de les ajudes extraordinàries destinades a la replantació de parcel·les fructícoles el cultiu de les quals siga o haja sigut destruït, a conseqüència de l'adopció de mesures per a evitar la propagació del bacteri de quarantena Xylella fastidiosa (Wells et al.) en l'àmbit de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9137

Data del DOGV
:   28-07-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/8033


Data del document
:   20-07-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * ajuda pública
    * ajuda a l'agricultura
    * tractament fitosanitari
    * sector agrari

ORDRE 11/2021, de 20 de juliol, de la Consellera d'Agricultura, Desenvolupament Rural, Emergència Climàtica i Transició Ecològica, per la qual s'aproven les bases reguladores de les ajudes extraordinàries destinades a la replantació de parcel·les fructícoles el cultiu de les quals siga o haja sigut destruït, a conseqüència de l'adopció de mesures per a evitar la propagació del bacteri de quarantena Xylella fastidiosa (Wells et al.) en l'àmbit de la Comunitat Valenciana. [2021/8033]  
Mitjançant la Resolució de 6 de juliol de 2017, del director general d'Agricultura, Ramaderia i Pesca, es declara l'existència del primer brot de Xylella fastidiosa (Wells et al.) en el territori de la Comunitat Valenciana.  
Prèviament a aquest fet, la Unió Europea ja havia establit una pauta a seguir per a erradicar i evitar la introducció i propagació, dins del territori de la Unió, d'aquesta malaltia, mitjançant la Decisió de la Comissió 2015/789/UE, i les posteriors modificacions.  
La Comunitat Valenciana disposa d'un pla de contingència contra la Xylella fastidiosa aprovat el juliol de 2016 per la Conselleria d'Agricultura, Medi Ambient, Canvi Climàtic i Desenvolupament Rural. En aquest pla de contingència, es descriuen les actuacions preventives encaminades a una detecció precoç de la malaltia, així com les actuacions a executar en els supòsits de sospita i/o confirmació d'aquestes. Aquestes actuacions s'han dictat d'acord amb el que s'estableix en la normativa vigent en cada moment i en el Pla de Contingència Nacional contra la Xylella fastidiosa.  
Mitjançant l'Ordre 6/2018, de 5 de febrer, de la Conselleria d'Agricultura, Medi Ambient, Canvi Climàtic i Desenvolupament Rural, s'aproven les bases reguladores de les ajudes indemnitzatòries per a l'erradicació i el control del bacteri de quarantena Xylella fastidiosa (DOGV 8236, 16.02.2018).  
El 7 de juliol de 2017, l'Institut d'Agricultura Sostenible del Consell Superior d'Investigacions Científiques va confirmar que la subespècie de Xylella fastidiosa detectada a la Comunitat Valenciana és la subespècie multiplex.  
Amb la recent publicació del Reglament d'execució (UE) 2020/1201, de la Comissió, de 14 d'agost de 2020, sobre mesures per a evitar la introducció i la propagació dins de la Unió de Xylella fastidiosa (Wells et al.) (DOUE L 269, de 17.08.2020), es regulen els plans de contingència i les zones demarcades, i s'autoritzen, sota determinades condicions, la plantació de vegetals especificats en zones infectades.  
  
La Resolució de 8 de setembre de 2020, del director general d'Agricultura, Ramaderia i Pesca, adapta al Reglament d'execució (UE) 2020/1201, de la Comissió, les dotze declaracions de la situació de la plaga Xylella fastidiosa en el territori de la Comunitat Valenciana, i s'adopten mesures fitosanitàries urgents d'erradicació i control per a evitar-ne la propagació.  
La Conselleria d'Agricultura, Desenvolupament Rural, Emergència Climàtica i Transició Ecològica, en el seu afany de fer costat als agricultors afectats pel bacteri Xylella fastidiosa, considera oportú l'establiment d'una línia d'ajuda per a auxiliar els costos de replantació amb vegetals la plantació dels quals no estiga prohibida per la normativa vigent en zones infectades, tal com es determinarà en aquesta ordre, per a evitar que les parcel·les agrícoles els cultius fruiters de les quals han sigut destruïts a conseqüència de les mesures fitosanitàries obligatòries de prevenció i de lluita contra el bacteri queden abandonades, amb la consegüent deterioració mediambiental que això pot suposar.  
Com a expressió del principi de planificació normativa en l'àmbit de les subvencions, les presents bases, de conformitat amb l'article 164.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i de l'article 8.1 de la Llei 38/2003, de 17 de novembre, general de subvencions s'integren en el Pla estratègic de subvencions 2021-2023, aprovat per la Resolució de la consellera d'Agricultura, Desenvolupament Rural, Emergència Climàtica i Transició Ecològica de data 16 de juny de 2021 (DOGV 9113, 23.06.21).  
La present ordre s'adequa al que es preceptua en el Reglament (UE) 1408/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis en el sector agrícola (DOUE L 352 de 24.12.2013), modificat mitjançant el Reglament (UE) 2019/316 de la Comissió, de 21 de febrer de 2019 (DOUE L 51 de 22.02.2019), perquè no compleix tots els criteris de l'article 107, apartat 1, del Tractat i, per consegüent, estaran exemptes de l'obligació de notificació establida en l'article 108, apartat 3, del Tractat.  
Així mateix, la present ordre contempla el que s'estableix en l'article 3 de la Llei 19/2013, de 9 de desembre, de transparència, accés a la informació pública i bon govern, així com de l'article 3 de la Llei 2/2015, de 2 d'abril, de transparència, bon govern i participació ciutadana de la Comunitat Valenciana i de l'article 18 de la Llei general de subvencions.  
Per tot això, en virtut de les facultats que em confereix l'article 28.e de la Llei 5/1983, de 30 de desembre, del Consell i els articles 160.2.b i 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en la redacció donada per l'article 4 del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la Covid-19 (DOGV 9062, 15.04.2021), en atenció al que s'exposa en el Decret 5/2019, de 16 de juny, del President de la Generalitat, pel qual es determinen el nombre i la denominació de les Conselleries i les seues atribucions (DOGV 8572, 17.06.2019), i en el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat (DOGV 8590, 12.07.2019), a proposta de la Direcció General d'Agricultura, Ramaderia i Pesca, i vistos els informes preceptius emesos de l'Advocacia General i de la Intervenció,  
  
  
  
ORDENE  
  
Apartat primer. Aprovació de les bases reguladores  
La concessió d'ajudes extraordinàries destinades als titulars de les explotacions fructícoles el cultiu de les quals siga considerat com a sensible a Xylella fastidiosa subespècie multiplex i no figure en el llistat aprovat per la direcció general competent en matèria de sanitat vegetal perquè no compleix els requisits de l'article 18.c del Reglament d'execució (UE) 2020/1201, de la Comissió, de 14 d'agost de 2020, sempre que es troben, totalment o parcialment, en la zona infectada de la zona demarcada de la Comunitat Valenciana abans de finalitzar el termini de presentació de sol·licituds, o als titulars d'explotacions fructícoles el cultiu de les quals haja sigut destruït d'acord amb les mesures fitosanitàries d'erradicació i control que estableix el Reglament d'execució (UE) 2020/1201, de la Comissió, de 14 d'agost de 2020, que es regirà pel que s'estableix en les bases reguladores següents:  
  
Base primera. Objecte  
1. Constitueix l'objecte d'aquesta ordre establir les bases reguladores destinades a auxiliar les operacions de replantació a la Comunitat Valenciana, amb vegetals especificats no sensibles a la subespècie multiplex de Xylella fastidiosa, o bé vegetals especificats sensibles a la subespècie multiplex que figuren en un llistat aprovat per la direcció general competent en matèria de sanitat vegetal en complir els requisits de l'article 18.c del Reglament d'execució (UE) 2020/1201, de la Comissió, de 14 d'agost de 2020, sobre mesures per a evitar la introducció i la propagació dins de la Unió de Xylella fastidiosa (Wells et al.) (DOUE L 269, de 17.08.2020), segons les especificacions de la base quarta d'aquesta ordre.  
2. Les operacions de replantació s'han d'efectuar en les parcel·les fructícoles, la superfície total o parcial de les quals es trobe en la zona infectada de la zona demarcada de Xylella fastidiosa subespècie multiplex, abans de finalitzar el termini de presentació de sol·licituds, o en les parcel·les fructícoles el cultiu de les quals haja sigut destruït d'acord amb les mesures fitosanitàries d'erradicació i control que estableix el Reglament d'execució (UE) 2020/1201, de la Comissió, de 14 d'agost de 2020.  
  
Base segona. Règim de concessió i desenvolupament de les ajudes  
1. La concessió de les subvencions descrites en aquestes bases es realitzarà d'acord amb els principis de publicitat, transparència, concurrència, objectivitat, igualtat i no discriminació, i eficàcia i eficiència establits en l'article 8.3 de la Llei 38/2003, de 17 de novembre, general de subvencions.  
2. Els beneficiaris de les subvencions regulades en aquestes bases hauran de complir els requisits i obligacions establits en els articles 13 i 14 de la Llei 38/2003, de 17 de novembre, general de subvencions, i en el punt 1 de l'article 1 del Reglament (UE) núm. 1408/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractament de funcionament de la Unió Europea a les ajudes de minimis en el sector agrícola (DOUE L 352, de 24.12.2013), i en la present ordre.  
  
Base tercera. Beneficiaris i requisits  
1. Podran acollir-se a les ajudes establides en la base primera els titulars d'explotacions agrícoles que presenten alguna parcel·la que complisca un dels següents requisits:  
a) Que el seu cultiu haja sigut destruït d'acord amb les mesures fitosanitàries d'erradicació i control que estableix el Reglament d'execució (UE) 2020/1201, de la Comissió, de 14 d'agost de 2020.  
b) Que la parcel·la agrícola figure inclosa, totalment o parcialment, abans de finalitzar el termini de presentació de sol·licituds, en la zona infectada de la zona demarcada de Xylella fastidiosa subespècie multiplex, que haurà d'estar plantada amb una espècie fructícola sensible al bacteri de quarantena Xylella fastidiosa subespècie multiplex, que, a més, no figure en el llistat aprovat per la direcció general competent en matèria de sanitat vegetal per no complir els requisits de l'article 18.c del Reglament d'execució (UE) 2020/1201, de la Comissió, de 14 d'agost de 2020, i haurà d'adoptar les mesures fitosanitàries d'erradicació i control que estableix aquest reglament.  
La relació de parcel·les i coordenades dels vegetals en els quals s'ha detectat la infecció per Xylella fastidiosa s'actualitzarà i estarà disponible en la pàgina web de la Conselleria d'Agricultura, Desenvolupament Rural, Emergència Climàtica i Transició Ecològica:   
http://www.agroambient.gva.es/va/web/agricultura/xylella-fastidiosa.  
2. La replantació es durà a terme amb alguna de les espècies vegetals que complisquen el que s'estableix en la base quarta de la present ordre.  
3. Podran obtindre la condició de beneficiàries les agrupacions de persones físiques o jurídiques, públiques o privades, així com les comunitats de béns o qualsevol altre tipus d'unitat econòmica o patrimoni separat que, fins i tot mancant de personalitat jurídica, es troben en la situació que motiva la concessió de la subvenció. En tots aquests casos, hauran de fer-se constar expressament, tant en la sol·licitud com en la resolució de concessió, els compromisos assumits per cada membre, així com l'import de subvenció a aplicar per cadascun d'ells, que tindran igualment la condició de beneficiaris.  
Així mateix, s'haurà d'acreditar el nomenament d'un representant de l'agrupació, amb poders suficients per a complir amb les obligacions que, com a beneficiari, corresponguen a l'agrupació, tot això d'acord amb el que es disposa en el segon paràgraf de l'apartat 3 de l'article 11 de la Llei 38/2003, de 17 de novembre, general de subvencions.  
  
4. Els beneficiaris hauran de complir les obligacions establides en els articles 13 i 14 de la Llei 38/2003, de 17 de novembre, general de subvencions, i el punt 1 de l'article 1 del Reglament (UE) 1408/2013, de la Comissió.  
  
Base quarta. Espècies agrícoles a considerar  
Les espècies agrícoles a plantar seran tots aquells vegetals especificats no sensibles a la subespècie multiplex de Xylella fastidiosa, o ben vegetals especificats sensibles a la subespècie multiplex que figuren en un llistat aprovat per la direcció general competent en matèria de sanitat vegetal per complir els requisits de l'article 18.c del Reglament d'execució (UE) 2020/1201, de la Comissió, de 14 d'agost de 2020, sobre mesures per a evitar la introducció i la propagació dins de la Unió de Xylella fastidiosa. Aquest llistat estarà disponible en la pàgina web de la Conselleria d'Agricultura, Desenvolupament Rural, Emergència Climàtica i Transició Ecològica:   
http://www.agroambient.gva.es/es/web/agricultura/xylella-fastidiosa  
Base cinquena. Despeses subvencionables  
1. En les parcel·les agrícoles el cultiu de les quals fructícola siga o haja sigut destruït a conseqüència de l'adopció de mesures fitosanitàries per a evitar la propagació del bacteri de quarantena Xylella fastidiosa, subespècie multiplex, es podran dur a terme les actuacions assenyalades en l'annex, que es resumeixen en:  
a) Operacions dirigides a implantar cultius.  
b) Instal·lació d'un sistema de reg localitzat a l'interior de les parcel·les motiu de replantació.  
2. El material vegetal a utilitzar en la replantació ha de procedir de vivers autoritzats i la disponibilitat d'aigua s'haurà d'acreditar mitjançant l'aportació del dret o concessió d'aigua de reg.  
  
Base sisena. Sol·licitud i documentació a presentar  
1. Les sol·licituds d'ajuda es presentaran, a través del model normalitzat que es publicarà en la seu electrònica de la Generalitat   
(http://www.gva.es), en la forma i termini que es determine en la corresponent convocatòria.  
2. Es presentarà una única sol·licitud d'ajuda per explotació agrària i convocatòria.  
3. Les sol·licituds es podran presentar telemàticament a través de la seu electrònica de la Generalitat habilitada a aquest efecte, en els termes establits en l'article 14 de la Llei 39/2015, d'1 d'octubre, del procediment administratiu comú per a les persones obligades a relacionar-se amb la Generalitat a través de mitjans electrònics, així com els sol·licitants que, no estant obligats a això, opten per aquesta via, fent ús de la seu electrònica l'URL de la qual es publicarà en la convocatòria de l'ajuda. La resta dels interessats presentaran la sol·licitud en els termes establits en l'article 16 de la Llei 39/2015, d'1 d'octubre.  
  
4. La sol·licitud s'aportarà juntament amb la següent documentació:  
a) Nom, cognoms o raó social, DNI/NIF del sol·licitant, la referència SIGPAC dels recintes agrícoles a considerar, l'espècie fruitera existent, croquis de la superfície sobre la qual es pretén actuar, indicant numèricament la seua extensió, i la nova espècie vegetal a implantar.  
  
b) Quan la inversió es realitze en terrenys que no siguen propietat exclusiva del sol·licitant, en l'expedient ha de figurar el consentiment exprés per a la realització, per part de la totalitat de propietaris. En aquesta autorització també figurarà el compromís dels propietaris de mantindre la cessió o arrendament de les parcel·les a favor del sol·licitant per un període mínim de tres anys a comptar des de la data de la resolució de pagament de l'ajuda.  
c) L'acreditació de la titularitat de l'explotació es realitzarà en funció del règim de tinença, i pot ser:  
c.1) En els casos en què el sol·licitant de les presents ajudes, coincidisca amb el beneficiari de les ajudes resoltes per a l'arrancada i destrucció del material vegetal existent en aquesta parcel·la, i on coincidisca en la mateixa persona, la propietat i la titularitat de la parcel·la motiu d'actuació, i ja haja presentat la documentació acreditativa de la titularitat per a la tramitació d'aquestes ajudes, podrà indicar el número d'expedient d'ajuda d'arrancada i destrucció i no serà necessària que aporte cap acreditació.  
c.2) En el cas que la parcel·la motiu d'actuació no haja rebut les ajudes a què es refereix l'apartat c.1 o, havent-les rebut, haja canviat de propietari, es requerirà l'aportació del certificat registral o títol de propietat, sempre que no s'autoritze l'Administració a la seua consulta a través de les plataformes d'intermediació de dades o altres sistemes electrònics habilitats a l'efecte, de conformitat amb el que es disposa en l'article 28.3 de la Llei 39/2015, d'1 d'octubre.  
c.3) En cas que el règim de tinença siga cessió, arrendament o qualsevol altra forma de transmissió de la titularitat admissible en dret:  
  
1r) Contracte signat entre el cedent, arrendador o transmissor de la titularitat i el sol·licitant de la present ajuda, en el qual s'especifique la descripció cadastral de cada parcel·la inclosa la superfície total, la superfície i aprofitament SIGPAC de cada recinte i les condicions econòmiques del contracte i la duració d'aquest.  
2n) Abans d'efectuar les inversions/actuacions s'ha d'aportar consentiment exprés dels propietaris de la parcel·la o parcel·les la titularitat de les quals és motiu de transmissió.  
3r) Així mateix, es precisa el compromís del sol·licitant de mantindre les parcel·les motiu d'actuació en producció, durant un període mínim de tres anys a comptar des de la data de la resolució de pagament de l'ajuda.  
4t) Liquidació de l'impost de transmissions patrimonials i actes jurídics documentats.  
d) Quan el sol·licitant siga una agrupació sense personalitat jurídica, haurà d'aportar el compromís dels integrants de no dissoldre's fins que no haja transcorregut el termini de prescripció previst en els articles 39 i 65 de la Llei 38/2003, de 17 de novembre, general de subvencions.  
  
e) Compromís del sol·licitant de destinar l'import de l'ajuda a complir la finalitat per la qual s'ha concedit l'ajuda.  
f) Aportació de l'imprés de domiciliació bancària, emplenat i signat com cal.  
g) Quan l'actuació faça referència a la implantació de cultius permanents, la documentació a aportar serà:  
- Pressupost i/o factures proforma en les quals figuren les unitats subvencionables i el seu corresponent preu unitari.  
- En els casos en què siga pertinent, juntament amb les autoritzacions, informes i llicències necessàries, s'aportarà el projecte o avantprojecte d'actuació corresponent.  
h) Quan l'actuació faça referència a la instal·lació de reg en les parcel·les a considerar, la documentació a aportar serà:  
- Documents acreditatius del dret o concessió d'aigua de reg.  
  
- Pressupost i/o factures proforma en les quals figure el mesurament de les unitats subvencionables i el seu corresponent preu unitari.  
- Per a aquells casos en els quals es requerisquen autoritzacions, informes i llicències, al costat d'aquests, es presentarà un projecte que haurà de coincidir inequívocament amb el presentat per a l'obtenció d'aquests, juntament amb una memòria agronòmica redactada per un tècnic competent.  
i) El beneficiari aportarà com a mínim tres ofertes de diferents proveïdors per a qualsevol inversió subvencionable que supere els 6.000 euros, i s'haurà de seleccionar sempre l'oferta més econòmica o justificar expressament qualsevol altra elecció, i serà motiu vàlid l'elecció del proveïdor situat en la zona afectada.  
5. El formulari de sol·licitud incorporarà les següents declaracions responsables, que hauran de ser subscrites pels sol·licitants:  
a) De no estar incurs en cap de les circumstàncies recollides en els apartats 2 i 3 de l'article 13 de la Llei 38/2003, de 17 de novembre, general de subvencions.  
b) Del compliment del punt 1 de l'article 1 del Reglament (UE) núm. 1408/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis en el sector agrícola (DOUE L 352 de 24.12.2013).  
c) De no haver rebut ajudes de minimis durant els dos exercicis fiscals anteriors i durant l'exercici fiscal en curs o, en cas d'haver-les rebut, declaració responsable de no superar el límit establit d'acord amb el que s'assenyala en l'article 3 del Reglament (UE) núm. 1408/2013, de la Comissió, modificació efectuada mitjançant el Reglament (UE) 2019/316, de la Comissió, de 21 de febrer de 2019, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis en el sector agrícola (DOUE L 51 de 22.02.2019), que estableix la quantia total de les ajudes de minimis concedides a una empresa en un període de tres exercicis fiscals, no excedirà els 20.000 euros, independentment de la forma de l'ajuda o de l'objecte perseguit. En cas d'haver rebut ajudes d'aquest tipus en el període referit haurà d'indicar-se: l'objecte, el reglament de minimis corresponent i l'import d'aquestes ajudes.  
d) En el cas de fusions o adquisicions d'empreses, declaració de totes les ajudes prèvies de minimis concedides a qualsevol de les empreses que es fusionen es tindran en compte per a determinar si la concessió d'una nova ajuda de minimis a la nova empresa o a l'empresa adquirent excedeix els límits màxims de minimis corresponents, el límit nacional o el límit sectorial corresponents. Les ajudes de minimis concedides legalment amb anterioritat a la fusió o adquisició continuaran sent legals.  
  
e) En cas que una empresa se separe en dues o més empreses independents, les ajudes de minimis concedides abans de la separació s'assignaran a l'empresa que se'n va beneficiars, que és en principi l'empresa que assumeix les activitats per a les quals es van concedir les ajudes de minimis. Si aquesta assignació no és possible, les ajudes de minimis s'assignaran proporcionalment sobre la base del valor comptable del capital social de les noves empreses en la data efectiva de la separació.  
f) De compliment de la normativa d'integració laboral de persones amb discapacitat o, si és el cas, l'exempció d'aquesta obligació, d'acord amb el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.  
g) Que disposa d'un pla d'igualtat efectiva de dones i homes, si escau, d'acord amb el que s'estableix en l'article 20 de la Llei 9/2003, de 2 d'abril, de la Generalitat, per a la igualtat entre dones i homes, i l'article 45 de la Llei orgànica 3/2007, de 22 de març, per a la igualtat efectiva de dones i homes.  
h) Compleix l'obligació d'informar tercers de les dades de caràcter personal que s'aporten en el procediment administratiu derivat de la presentació de la corresponent sol·licitud, de la comunicació d'aquestes dades a la conselleria, així com del tractament d'aquestes per part d'aquesta.  
6. D'acord amb el que es disposa en l'article 28 de la Llei 39/2015, d'1 d'octubre, del procediment administratiu comú de les administracions públiques, la presentació de la sol·licitud comporta l'autorització de l'òrgan gestor del procediment per a obtindre directament la següent informació:  
a) Dades d'identitat de la persona sol·licitant o del seu representant legal.  
b) Comprovació del compliment d'estar al corrent de les seues obligacions tributàries i els pagaments davant la Seguretat Social.  
c) Consulta de la informació cadastral, si escau, incloent-hi un certificat descriptiu i gràfic de les parcel·les sol·licitades, a través de les plataformes d'intermediació de dades o altres sistemes electrònics habilitats a aquest efecte, de conformitat amb el que es disposa en l'article 28.3 de la Llei 39/2015, d'1 d'octubre.  
En cas que la persona sol·licitant s'opose al fet que l'òrgan gestor obtinga directament la informació assenyalada en aquest apartat, haurà d'indicar-ho expressament en el formulari, assenyalant quina informació concreta s'hi posa, així com els motius que ho justifiquen, i quedarà obligada a aportar els documents acreditatius corresponents.  
  
7. Els interessats són responsables de la veracitat dels documents que presenten, i podran sol·licitar als òrgans gestors, excepcionalment quan la rellevància del document l'exigisca o existisquen dubtes derivats de la qualitat de la còpia, l'acarament de les còpies aportades per ells, per a la qual cosa podran requerir l'exhibició del document o de la informació original, sense perjudici de les facultats de comprovació, control i inspecció atribuïdes a les administracions públiques.  
  
Base setena. Criteris de priorització i selecció  
1. Els expedients seran puntuats per l'òrgan col·legiat seguint els criteris de selecció que s'indiquen a continuació:  
a) Quan el sol·licitant, o el responsable directe d'una persona jurídica, o els integrants d'una entitat sense personalitat jurídica siguen persones físiques amb una edat compresa entre els 18 i els 40 anys inclusivament, en el moment de presentar la sol·licitud (5 punts).  
b) Si l'explotació agrària està qualificada com a explotació prioritària (4 punts).  
c) Si les parcel·les motiu d'actuació es troben totalment o parcialment ubicades en zones amb limitacions naturals o altres limitacions específiques contemplades en l'article 32 del Reglament (UE) núm. 1305/2013, del Parlament Europeu i del Consell, de 17 de desembre de 2013, relatiu a l'ajuda al desenvolupament rural a través del Fons Europeu Agrícola de Desenvolupament Rural (Feader), pel qual es deroga el Reglament (CE) núm. 1698/2005 del Consell (DOUE L347, de 20.12.2013) (3 punts).  
d) Si les parcel·les motiu d'actuació es troben totalment o parcialment ubicades en municipis d'aplicació de la mesura LEADER, no inclosos en l'apartat anterior, mesura la base legal de la qual es troba en els articles 32 a 35 del Reglament (UE) núm. 1303/2013, del Parlament Europeu i del Consell, de 17 de desembre de 2013, pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga el Reglament (CE) núm. 1083/2006, del Consell (DOUE L 347, de 20.12.2013) (2 punts).  
2. Una vegada avaluats els expedients, s'ordenaran d'acord amb la puntuació total obtinguda. En cas d'empat, la preferència en l'adjudicació serà per a aquelles empreses que acrediten, amb anterioritat a la publicació de la norma per la qual es convoquen les ajudes, ocupar major percentatge de treballadors discapacitats en relació amb les respectives plantilles d'aquestes, o bé es comprometen a contractar un percentatge major de treballadors discapacitats durant l'àmbit temporal de l'ajuda. Si persisteix l'empat, es tindrà en compte la puntuació obtinguda atenent el primer criteri de selecció; en cas de persistir l'empat, es considerarà la puntuació obtinguda en el segon criteri de selecció, i, així, successivament. Si, així i tot, persisteix l'empat, aquest es resoldrà atenent a l'ordre de presentació de la sol·licitud.  
  
Base huitena. Tipus d'ajuda i quantia  
1. Les ajudes que es convoquen d'acord amb aquestes bases tindran la consideració d'ajuda de minimis i compliran amb el que s'estableix en el Reglament (UE) 1408/2013 de la Comissió, de 18 de desembre, modificat mitjançant el Reglament (UE) 2019/316 de la Comissió, de 21 de febrer, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis en el sector agrícola (DOUE L 51, de 22.02.2019).  
2. El percentatge d'ajuda podrà ser fins al 100 % de la inversió subvencionable inclosa en la sol·licitud d'ajuda. Aquest percentatge s'establirà en la convocatòria d'ajudes.  
3. S'estableixen els imports màxims subvencionables en l'annex de la present ordre.  
4. L'import màxim de les ajudes a percebre per un mateix beneficiari respectarà el límit establit en el Reglament (UE) 2019/316, de la Comissió, tal com s'indica en la base dotzena, apartat 2, de la present ordre.  
5. Per a cada exercici pressupostari es publicaran l'oportuna convocatòria i l'import global màxim en el Diari Oficial de la Generalitat Valenciana.  
  
Base novena. Òrgans competents per a la instrucció  
1. La instrucció del procediment correspondrà al servei amb competències en matèria d'ordenació agrària de la conselleria amb competències en matèria d'agricultura.  
2. Les sol·licituds presentades seran motiu de revisió administrativa, en què es verificarà que inclouen totes les dades necessàries i que van acompanyades de la documentació pertinent. En cas de detectar-se deficiències o falta de documentació que haja d'esmenar l'interessat, se li requerirà per escrit i se li concedirà un termini de deu dies per a l'aportació de la informació i/o documentació pertinent, tot això d'acord amb el que s'estableix en l'article 68 de la Llei 39/2015, d'1 d'octubre, amb la indicació que si no ho fa, se li tindrà per desistit de la seua petició, amb resolució prèvia que haurà de ser dictada en els termes establits en l'article 21, apartat 1r, de la Llei 39/2015, d'1 d'octubre.  
  
3. D'acord amb el que s'estableix en la disposició addicional huitena de la Llei orgànica 3/2018, de 5 de desembre, de protecció de dades personals i garantia dels drets digitals, la conselleria amb competències en matèria d'agricultura, com a administració competent en el present procediment, podrà efectuar les verificacions necessàries per a comprovar l'exactitud de les dades declarades en la sol·licitud.  
4. Les ajudes regulades per aquesta disposició es tramitaran en règim de concurrència competitiva. Les sol·licituds presentades, i si una vegada efectuada la revisió administrativa no presenten deficiències, seran avaluades per l'òrgan col·legiat nomenat a aquest efecte.  
  
Base desena. Estudi i avaluació  
1. L'òrgan col·legiat, nomenat per la persona titular de la direcció general amb competències en matèria d'ordenació agrària, serà l'encarregat de realitzar la proposta de concessió de les subvencions, una vegada avaluades les sol·licituds presentades. Aquest òrgan col·legiat estarà integrat per la persona titular de la subdirecció general amb competències en matèria d'ordenació agrària, que actuarà com a president, de la persona que exercisca la prefectura del servei amb competències en matèria d'ordenació agrària i dos tècnics de la direcció general de la qual depenga el servei encarregat de la gestió i control d'aquestes subvencions.  
Aquest òrgan col·legiat s'ajustarà als principis de composició i presència equilibrada entre homes i dones, establits per la Llei orgànica 3/2007, de 22 de març, per a la igualtat efectiva de dones i homes.  
  
2. L'òrgan col·legiat proposarà l'aprovació d'aquells expedients que, complint els requisits establits en la present ordre, i després de ser classificats d'acord amb l'ordre de prioritat, puguen ser atesos d'acord amb la disponibilitat pressupostària existent. Al mateix temps, es proposarà la desestimació de l'ajuda per a aquells expedients per als quals no existisca disponibilitat pressupostària d'acord amb el que s'estableix en l'article 39 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
3. En el cas que algun dels beneficiaris renunciara a la subvenció utilitzant qualsevol mitjà que en permeta la constància, l'òrgan col·legiat podrà dictar una nova proposta de resolució motivada a favor del sol·licitant que corresponga, d'acord amb la seua sol·licitud de subvenció, segons l'ordre de prioritat i atesa la disponibilitat pressupostària.  
  
  
Base onzena. Concessió de les ajudes  
1. El termini màxim per a resoldre i notificar la resolució serà de sis mesos des de la presentació de la sol·licitud, d'acord amb l'article 25.4 de la Llei general de subvencions.  
2. Transcorregut aquest termini sense que s'haja notificat resolució expressa, els interessats podran entendre desestimada la seua sol·licitud per silenci administratiu, de conformitat amb el que es disposa en l'article 25.1, lletra a, de la Llei 39/2015, d'1 d'octubre, del procediment administratiu comú de les administracions públiques, i en l'article 25.5 de la Llei general de subvencions.  
  
Base dotzena. Compatibilitat  
1. Aquestes ajudes es consideren no compatibles amb altres subvencions o ajudes procedents de qualssevol administracions o ens públics o privats o nacionals, de la Unió Europea o d'organismes internacionals quan aquestes perseguisquen la mateixa finalitat.  
2. Les ajudes es concediran fins al límit establit en l'article 1 del Reglament (UE) 2019/316, de la Comissió, de 21 de febrer de 2019, pel qual es modifica el Reglament (UE) núm. 1408/2013 relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis en el sector agrícola, que estableix que l'import total de les ajudes de minimis concedides per un Estat membre a una única empresa no excedirà de 20.000 euros durant qualsevol període de tres exercicis fiscals.  
3. L'import acumulat de les subvencions de minimis concedides per un estat membre a empreses actives en la producció primària de productes agrícoles durant qualsevol període de tres exercicis fiscals no excedirà del límit nacional indicat en l'annex I del Reglament (UE) 2019/316, de la Comissió, tal com s'indica en l'article 3.3 de l'esmentat Reglament (UE) 1408/2013.  
  
Base tretzena. Termini, forma de justificació i pagament  
1. Hi seran aplicables el que s'estableix en l'article 30 de la Llei 38/2003, de 17 de novembre, general de subvencions; l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i l'article 75 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.  
  
2. El termini d'execució de les inversions i de presentació de la documentació justificativa de la subvenció s'establirà en la corresponent resolució de convocatòria de l'ajuda. No obstant això, aquest termini no serà superior a quatre mesos a comptar des de la data de notificació de la resolució de concessió, sense perjudici del que determinen la Llei del procediment administratiu comú per a l'ampliació de terminis i l'article 70 del Reglament de la Llei 38/2003, de 17 de novembre, general de subvencions. Si la justificació no es presenta dins del termini establit, s'entén que es renuncia a l'ajuda i que el dret de gaudi de la subvenció queda sense efectes.  
3. El pagament de les ajudes s'efectuarà amb la justificació prèvia de la realització de les actuacions. Per a això, la persona o entitat beneficiària està obligada a efectuar la sol·licitud de pagament una vegada realitzades les inversions. La justificació de la subvenció es durà a terme amb la presentació de la següent documentació:  
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.  
b) Una relació classificada de les despeses i inversions de l'activitat, amb identificació del creditor i del document, l'import, la data d'emissió i data de pagament. En cas que la subvenció s'atorgue d'acord amb un pressupost estimat, s'indicaran les desviacions esdevingudes.  
  
c) Un detall d'altres ingressos o subvencions que hagen finançat l'activitat subvencionada amb indicació de l'import i la seua procedència.  
d) Si és el cas, carta de pagament de reintegrament en el supòsit de romanents no aplicats, així com dels interessos derivats d'aquests.  
e) Declaració responsable que el beneficiari es troba al corrent en el compliment de les obligacions per reintegrament de subvencions que, si escau, se li hagueren exigit, de conformitat amb l'article 34.5 de la Llei 38/2003, de 17 de novembre, general de subvencions.  
f) En cas de no haver sigut beneficiari de les ajudes per complir el requisit a què es refereix la lletra a de la base tercera d'aquesta ordre, una còpia de l'acta de camp que acredite la destrucció de l'espècie fruitera existent en la parcel·la motiu d'actuació, expedida segons l'apartat 4 de la base catorzena.  
4. Una vegada acreditades les inversions o accions realitzades, es calcularà la quantia de l'ajuda que li corresponga, i haurà de deduir-se'n, si escau, la part proporcional a la inversió no realitzada o no justificada, i s'ajustarà l'import de l'ajuda al percentatge que corresponga de la inversió realitzada i justificada.   
5. Les inversions motiu d'auxili hauran de mantindre's actives o en cultiu, amb un adequat estat fitosanitari i en producció, segons corresponga, almenys durant tres anys a comptar des de la data de la resolució de pagament de l'ajuda.  
  
Base catorzena. Controls  
1. La Conselleria d'Agricultura, Desenvolupament Rural, Emergència Climàtica i Transició Ecològica realitzarà els controls administratius i inspeccions tècniques establides en el corresponent pla de control.  
2. Aquest pla de control, d'acord amb el que s'estableix en l'article 169.3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, contindrà la informació referent als controls a realitzar, tant administratius com de camp, així com els criteris de selecció i el percentatge mínim d'ajuda a controlar sobre el total pagat de la línia. Tot això amb la finalitat de comprovar la veracitat de les dades consignades en la documentació presentada, així com el compliment dels requisits per a la percepció de l'ajuda. El beneficiari està obligat a col·laborar en aquesta inspecció proporcionant la informació requerida i facilitant, si és el cas, l'accés a l'explotació.  
3. La Generalitat efectuarà el control administratiu de totes les sol·licituds, així com el control de camp sobre una mostra d'un mínim del 5 % de les ajudes concedides i del 5 % de l'import total concedit, seleccionada mitjançant un procediment aleatori corregit per criteris de factors de risc. D'aquesta mostra del 5 %, es requerirà al beneficiari la remissió dels justificants de despesa que permeten obtindre evidència raonable sobre l'adequada aplicació de la subvenció, conforme amb l'article 75.3 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.  
4. En tot cas, la destrucció de l'espècie fruitera existent en la parcel·la motiu d'actuació, s'haurà d'acreditar mitjançant una acta expedida per un funcionari amb competències en matèria de sanitat vegetal de la Conselleria d'Agricultura, Desenvolupament Rural, Emergència Climàtica i Transició Ecològica, en què s'indique l'espècie fruitera i la superfície total destruïda.  
  
Base quinzena. Clàusula de transparència  
1. En compliment de l'article 3 de la Llei 19/2013, de 9 de desembre, de transparència, accés a la informació pública i bon govern, de l'article 3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, i de l'article 18 de la Llei general de subvencions, les entitats beneficiàries d'una subvenció hauran de complir les següents obligacions de transparència:  
a) En el cas de persones jurídiques privades que perceben, durant el període d'un any, ajudes o subvencions de l'administració autonòmica o de qualsevol altra entitat enumerada en l'article 2 de la Llei 2/2015, de 2 d'abril, per import superior a 10.000 euros, haurà de donar l'adequada publicitat a aquesta, indicant almenys l'entitat pública concedent, l'import rebut i el programa, activitat, inversió o actuació subvencionada.  
  
La difusió d'aquesta informació es realitzarà preferentment a través de les corresponents pàgines web. En cas que no disposen de pàgina web on realitzar aquesta publicitat, podran complir amb aquesta obligació a través del portal que pose a la seua disposició l'òrgan concedent. Per a això, durant el període de justificació de l'ajuda concedida haurà de comunicar-ho a l'entitat concedent perquè en done publicitat en el web corresponent.  
b) Les persones físiques que desenvolupen activitats econòmiques o professionals per a les quals hagen percebut, durant el període d'un any, ajudes o subvencions de l'administració autonòmica o de qualsevol altra entitat enumerada en l'article 2 de la Llei 2/2015, de 2 d'abril, per import superior a 10.000 euros, hauran de donar l'adequada publicitat al caràcter públic del finançament de l'activitat, inversió o actuació objecte de subvenció en les condicions que s'estableixen en el segon paràgraf de la lletra a.  
2. Sense perjudici de les obligacions previstes en els anteriors apartats, tots els beneficiaris de la subvenció hauran de donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, inclòs el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
  
Base setzena. Modificació de la resolució de concessió  
1. Tota alteració de les condicions i requisits tinguts en compte per a la concessió de la subvenció podrà donar lloc a la modificació dels termes en els quals haja sigut concedida i la pèrdua del dret al cobrament total o parcial. En particular, donarà lloc a aquesta modificació l'obtenció concurrent d'altres subvencions que no hi siguen compatibles d'acord amb el que es disposa en aquesta ordre i en la de resta de normativa aplicable.  
2. La invalidesa de la resolució de concessió es regirà per les causes de nul·litat o anul·labilitat que determina l'article 36 de la Llei 38/2003, i en aquest cas la declaració judicial o administrativa de nul·litat o anul·lació comportarà l'obligació de retornar les quantitats percebudes.  
  
  
Base dissetena. Incompliments  
1. Pertocarà el reintegrament de les quantitats percebudes, o la minoració, quan concórreguen els incompliments i altres causes contemplades en l'article 37 de la Llei 38/2003, de 17 de novembre, general de subvencions.  
2. Si l'incompliment fora parcial, la quantitat a minorar o a reintegrar serà proporcional al cost estimat que l'actuació no realitzada o no justificada supose respecte de la totalitat de la despesa prevista.  
3. Les quantitats a reintegrar tindran la consideració d'ingrés de dret públic i reportaran un interés de demora d'acord amb el que es disposa en l'article 16 de la Llei 1/2015, de 6 de febrer, independentment del règim sancionador previst en el capítol IV del títol X de la Llei 1/2015, de 6 de febrer.  
4. El procediment de reintegrament de les quantitats percebudes es regirà pel que s'estableix tant en l'article 172 de la Llei 1/2015, de 6 de febrer, com en els articles 41 a 43 de la Llei 38/2003 i en les disposicions generals sobre procediments administratius contingudes en la legislació del procediment administratiu comú aplicable.  
  
Base dihuitena. Protecció de dades  
Quant a les dades de caràcter personal, les persones beneficiàries podran exercir els drets reconeguts en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, pel qual es deroga la Directiva 95/46/CE (Reglament general de protecció de dades), així com en la Llei orgànica 3/2018, de 5 de desembre, de protecció de dades personals i garantia dels drets digitals. L'acceptació de la subvenció suposa, per a cadascun de les persones beneficiàries, l'acceptació i autorització expressa a la direcció general amb competències en matèria d'ordenació agrària, per a la recollida, incorporació als respectius fitxers i tractament d'aquestes dades personals, així com per a la conservació durant els terminis descrits en les disposicions aplicables, tot això d'acord amb el que s'estableix en l'article 6.1.e del Reglament (UE) 2016/679, del Parlament Europeu i del Consell de 27 d'abril de 2016.  
  
  
Base dinovena. Delegació competències  
Es deleguen en la persona titular de la direcció general amb competències en matèria d'ordenació agrària, la convocatòria anual de les ajudes, la concessió, la denegació, el reintegrament, la revisió, l'acumulació i la compatibilitat de les ajudes contemplades en la present ordre, així com la facultat per a dictar les instruccions que calga per a l'aplicació d'aquesta.  
  
Apartat segon. Eficàcia  
La present ordre farà efecte l'endemà de la publicació en el Diari Oficial de la Generalitat Valenciana.  
  
Apartat tercer. Règim impugnació  
Contra la present ordre, que exhaureix la via administrativa, es podrà interposar potestativament un recurs de reposició davant la consellera d'Agricultura, Desenvolupament Rural, Emergència Climàtica i Transició Ecològica, en el termini d'un mes, comptat des de l'endemà de la publicació, o bé un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats a partir de l'endemà de la publicació. Tot això de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i en els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 20 de juliol de 2021.- La consellera d'Agricultura, Desenvolupament Rural, Emergència Climàtica i Transició Ecològica: Mireia Mollà Herrera.  
  
  
ANNEX  
Imports màxims subvencionables  
  
Codi Concepte subvencionable Unitat Import (?)  
1 Labors preparatòries profundes i superficials per a plantació de llenyosos, inclòs despedregat, anivellament, marcat, realització de forats, tutors i protecció contra conills Ha 1.400,00  
2 Plantació fruiteres llavor, inclosos   
plançons Ha 6.000,00  
3 Plantació fruiters, inclosos   
plançons Ha 3.000,00  
4 Plantació fins a 150 oliveres, inclosos plançons Ha 450,00  
5 Plantació de 151 fins a 350 oliveres, inclosos plançons Ha 1.250,00  
6 Plantació de 351 o més oliveres, inclosos plançons Ha 2.500,00  
7 Plantació de fruita seca fins a 200 plantes, inclosos plançons Ha 1.500,00  
8 Plantació de fruita seca de 201 o més plantes, inclosos plançons Ha 3.500,00  
9 Plantació plantes aromàtiques plurianuals en secà, incloses plantes Ha 1.500,00  
10 Plantació plantes aromàtiques plurianuals en regadiu, incloses plantes Ha 2.000,00  
11 Plantació plantes aromàtiques o hortícoles anuals en secà, incloses plantes Ha 2.000,00  
12 Plantació plantes aromàtiques o hortícoles anuals en regadiu, incloses plantes Ha 2.500,00  
13 Reg localitzat fruiters Ha 3.500,00  
14 Reg localitzat oliveres Ha 2.500,00  
15 Reg localitzat fruita seca Ha 2.300,00  
16 Estructura de suport de plantació en   
fruiteres Ha 3.000,00  
17 Estructura de suport de plantació en olivera Ha 2.500,00  
18 Xarxa de protecció contra la pedregada Ha 11.000,00